**Livsglede**

Når hukommelsen leker gjemsel

og minnene går i glemsel

en klamrer seg til det nære

det trygge og det kjære

hva mestret jeg før?

hva mestrer jeg nå?

hjelp meg å finne veien å gå

La meg få pusle med mitt!

selv om min kropp er slitt

om hodet ei alltid er med

så setter jeg pris på det

å skape no` helt av meg selv

gir mestring og glede, lell!

Jeg dekker på bordet, jeg strever så

hva gjør vel det om no` ligger på skrå?

før har jeg dekket tusentalls bord

det sitter i hendene, sann mine ord

så spiser vi sammen, jeg koser meg nå

og siden så rydder jeg av bordet òg!

Trill meg en tur ut i solen!

få plukke en blomst eller to

og la meg få tråkke i gresset

barbeint, ja helt uten sko!

jeg elsket å være i hagen

å stelle med den ga meg ro

Jeg elsker å danse!

spill opp, kom igjen!

jeg svinger meg i valsen

med den og med den

vi har det så moro, jeg smiler og ler

omkring oss sitter det mange fler

sving dem i stolen, jeg ber deg om det

så sørger vi for at alle er med

Jeg elsker dyr!

ja, se på meg nå

jeg stryker på «Salt» og på «Pepper»

mens smilet brer seg på mine lepper

kjenne varmen fra dyra, små hjerter som banker

få klappe og kose, gir gode tanker

til den gang jeg selv hadde omsorg for dyr

det setter mitt indre i flamme og fyr

Se gamle filmer, lese en bok

kryssord og quiz setter hjernen i kok

få høre musikk, en ønskekonsert

kanskje en vits eller story med snert?

vi er jo så ulike du og jeg

hva passer for meg passer ikke for deg

hva liker han eller hun eller de?

kom, personale, hjelp oss på gli!